ຂ່າວປະຈໍາວັນທີ 11 ທັນວາ 2018
ກອງປະຊຸມເຜີຍແຜ່ມາດຕະຖານ ແລະ ຄູ່ມືການນຳໃຊ້ມາດຕະຖານຄຸນນະພາບການສຶກສານອກໂຮງຮຽນ ທີ່ສູນການສຶກສານອກໂຮງຮຽນພາກໃຕ້ ແຂວງຈຳປາສັກ ວັນທີ 06-07 ທັນວາ 2018
ສູນປະກັນຄຸນນະພາບການສຶກສາ ກະຊວງສຶກສາທິການ ແລະ ກິລາ ໄດ້ຈັດກອງປະຊຸມເຜີຍແຜ່ມາດຕະຖານ ແລະ ຄູ່ມືການນຳໃຊ້ມາດຕະຖານຄຸນນະພາບການສຶກສານອກໂຮງຮຽນ ລະຫວ່າງວັນທີ 06-07 ທັນວາ 2018 ຜ່ານມາ ທີ່ຫ້ອງປະຊຸມສູນການສຶກສານອກໂຮງຮຽນພາກໃຕ້ ແຂວງຈຳປາສັກ ໂດຍການເປັນປະທານຂອງ ທ່ານ ປັນຍາ ຈັນທະວົງ ວ່າການຜູ້ອຳນວຍການສູນປະກັນຄຸນນະພາບການສຶກສາ ແລະ ການເປັນປະທານຮ່ວມຂອງ ທ່ານ ສຸລິຈັກ ພິລາແດງ ຮອງຫົວໜ້າພະແນກສຶກສາທິການ ແລະ ກິລາ ແຂວງຈຳປາສັກ ແລະ ທ່ານ ບຸນທະວີ ສົມບູນຂັນ ຜູ້ອຳນວຍການສູນການສຶກສານອກໂຮງຮຽນພາກໃຕ້, ໃນກອງປະຊຸມຄັ້ງນີ້ ມີຜູ້ແທນທີ່ມາຈາກພາຍໃນສູນການສຶກສານອກໂຮງຮຽນພາກໃຕ້, ພະແນກສຶກສາທິການ ແລະ ກິລາ ແຂວງຈຳປາສັກ ແລະ ສູນການສຶກສານອກໂຮງຮຽນແຂວງຈຳປາສັກ ແລະ ວິຊາການຈາກກົມການສຶກສານອກໂຮງຮຽນ ກະຊວງສຶກສາທິການ ແລະ ກິລາ.
ໂອກາດດັ່ງກ່າວ, ທ່ານ ສຸລິຈັກ ພິລາແດງ ຮອງຫົວໜ້າພະແນກສຶກສາທິການ ແລະ ກິລາ ແຂວງຈຳປາສັກ ໄດ້ມີຄຳເຫັນວ່າຢາກໃຫ້ກອງປະຊຸມຄັ້ງນີ້ສ້າງຄວາມເຂົ້າໃຈໃຫ້ກັບຜູ້ແທນທີ່ມາເຂົ້າຮ່ວມ ໃຫ້ມີຄວາມເຂົ້າໃຈແຈ້ງໃນມາດຕະຖານຕ່າງໆ ເພື່ອຈະໄດ້ນຳໄປເຜີຍແຜ່ ແລະ ຈັດຕັ້ງປະຕິບັດໃຫ້ຖືກຕາມແບບມາດຕະຖານໃຫ້ເກີດຜົນປະໂຫຍດສູງສຸດ.ທ່ານ ປັນຍາ ຈັນທະວົງ ວ່າການຜູ້ອໍານວຍການສູນປະກັນຄຸນນະພາບການສຶກສາໃຫ້ຮູ້ອີກວ່າ: ກອງປະຊຸມເຜີຍແຜ່ມາດຕະຖານ ແລະ ຄູ່ມືການນຳໃຊ້ມາດຕະຖານຄຸນນະພາບການສຶກສານອກໂຮງຮຽນ ພາຍຫຼັງທີ່ມາດຕະຖານການສຶກສານອກໂຮງຮຽນໄດ້ເຊັນອະນຸມັດນຳໃຊ້ ສະບັບເລກທີ 7696/ສສກ, ລົງວັນທີ 9 ພະຈິກ 2018 ຖືເປັນນິມິດໝາຍອັນສຳຄັນໃຫ້ແກ່ສະຖານການສຶກສານອກໂຮງຮຽນທີ່ຈະໄດ້ນຳໃຊ້ ແລະ ຈັດຕັ້ງປະຕິບັດມາດຕະຖານຄຸນນະພາບສະບັບນີ້ໃນຂອບເຂດທົ່ວປະເທດ.
ນອກຈາກນີ້, ວິຊາການ ສູນປະກັນຄຸນນະພາບການສຶກສາຍັງໄດ້ນຳສະເໜີ ກ່ຽວກັບ ມາດຕະຖານການສຶກສານອກໂຮງຮຽນ, ລະບົບການປະກັນຄຸນນະພາບການສຶກສາຂອງ ສປປ ລາວ ແລະ ນຳພາຜູ້ເຂົ້າຮ່ວມກອງປະຊຸມເກັບຂໍ້ມູນພ້ອມທັງຂຽນບົດລາຍງານປະເມີນຕົນເອງ, ເຫັນໄດ້ວ່າຜູ້ແທນກອງປະຊຸມແມ່ນມີຄວາມເຂົ້າໃຈເປັນເອກະພາບກັນກ່ຽວກັບມາດຕະຖານຄຸນນະພາບການສຶກສານອກໂຮງຮຽນ ແລະ ຄູ່ມືການນຳໃຊ້ມາດຕະຖານຄຸນນະພາບການສຶກສານອກໂຮງຮຽນ, ຜູ້ແທນກອງປະຊຸມແມ່ນເຂົ້າໃຈໃນການຂຽນບົດລາຍງານປະເມີນຕົນເອງຕາມມາດຕະຖານຢ່າງເປັນເອກະພາບ.ສຳລັບກອງປະຊຸມໃນຄັ້ງນີ້ ຖືເປັນກອງປະຊຸມທີ່ສຳຄັນ ສຳລັບສູນການສຶກສານອກໂຮງຮຽນພາກໃຕ້ ແລະ ການເຜີຍແຜ່ມາດຕະຖານ, ຄູ່ມືການນຳໃຊ້ມາດຕະຖານການສຶກສານອກໂຮງຮຽນ ຄັ້ງປະຖົມມະເລີກ, ພ້ອມທັງຫັນເຂົ້າສູ່ຄຸນນະພາບໃນການຈັດຕັ້ງປະຕິບັດ ແລະ ນຳໃຊ້ຢ່າງເປັນທາງການສຳລັບສະຖານການສຶກສານອກໂຮງຮຽນໃນຂອບເຂດທົ່ວປະເທດ.
(ບົດຂ່າວໂດຍ: ຄິນນິທັກ ແສງບັນດິດ)